U-I-212/09
Natisni
Opravilna št.:
U-I-212/09
Datum odločitve:
23. 6. 2010
ECLI:
ECLI:SI:USRS:2010:U.I.212.09
Akt:
Poslovnik Sveta delavcev RTV Slovenija, 4. čl.
Izrek:
Zahteva za oceno ustavnosti in zakonitosti 4. člena Poslovnika Sveta delavcev RTV Slovenija se zavrže.
Evidenčni stavek:
Izpodbijana določba Poslovnika Sveta delavcev RTV Slovenija, ki določa sestavo Sveta delavcev RTV Slovenija, ni norma, ki bi navzven povzročala pravne učinke. Zato Ustavno sodišče za oceno njene ustavnosti in zakonitosti ni pristojno.
Geslo:
1.2.51.3.6 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Predlagatelj - Reprezentativni sindikat za območje države.
1.5.51.1.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje zahteve.
1.5.51.1.27.5 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo - Aktov poslovanja/aktov internega značaja.
Pravna podlaga:
Člen 25.1, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Sindikat kulturnih in umetniških ustvarjalcev RTV Slovenija, Ljubljana
Datum vloge:
9. 9. 2009
Vrsta odločitve:
sklep
Vrsta rešitve:
zavrženje
Dokument:
US29199
Dokument v PDF obliki:
U-I-212-09.pdf
80 KB
Prenesite datoteko
U-I-212/09-5
23. 6. 2010
SKLEP
Ustavno sodišče je v postopku za oceno ustavnosti in zakonitosti, začetem z zahtevo Sindikata kulturnih in umetniških ustvarjalcev RTV Slovenija, Ljubljana, ki ga zastopa Peter Kosmač, na seji 23. junija 2010
sklenilo:
Zahteva za oceno ustavnosti in zakonitosti 4. člena Poslovnika Sveta delavcev RTV Slovenija se zavrže.
Obrazložitev
1. Predlagatelj izpodbija 4. člen Poslovnika Sveta delavcev RTV Slovenija (v nadaljevanju Poslovnik), ki določa sestavo Sveta delavcev RTV Slovenija. Zatrjuje njegovo neskladje z 42. in 45. členom Zakona o sodelovanju delavcev pri upravljanju (Uradni list RS, št. 42/07 – uradno prečiščeno besedilo – ZSDU) ter z Ustavo. Meni, da Svet ne more sam sebi predpisovati načina izvolitve kandidatov, še manj pa predpisovati, da imata regionalna centra v njem svojega predstavnika. Volivci naj s tem ne bi bili seznanjeni in tudi izvedba volitev naj ne bi bila temu ustrezno organizirana (glasovnica in posebna volišča).
2. Po 21. členu Zakona o Ustavnem sodišču (Uradni list RS, št. 64/07 – uradno prečiščeno besedilo – v nadaljevanju ZUstS) Ustavno sodišče presoja skladnost zakonov z Ustavo ter skladnost drugih predpisov in splošnih aktov, izdanih za izvrševanje javnih pooblastil, z Ustavo in zakoni. Ustavno sodišče je že večkrat ocenjevalo, ali in pod kakšnimi pogoji je treba (podzakonski) akt šteti za predpis. V primeru, ko tak akt ni zakon, so za oceno ključni materialni kriteriji. Tako je Ustavno sodišče v več odločitvah zapisalo, da je, ne glede na izpolnjevanje oziroma neizpolnjevanje formalnih pogojev, treba šteti za predpis akt, v katerem so vsebovane splošne in abstraktne pravne norme, s katerimi se urejajo pravice in obveznosti pravnih subjektov, ali norme, ki bi navzven povzročale pravne učinke (tako v sklepu št. U-I-378/96 z dne 16. 1. 1997, OdlUS VI, 5, odločbi št. U-I- 87/96 z dne 16. 7. 1998, Uradni list RS, št. 56/98 in OdlUS VII, 145, sklepu št. U-I-110/95 z dne 26. 11. 1998, OdlUS VII, 210, in sklepu št. U-I-95/01 z dne 21. 6. 2001, OdlUS X, 127).
3. Poslovnik Sveta delavcev RTV Slovenija je bil sprejet v obliki internega akta, s katerim je Svet delavcev RTV Slovenija določil način svojega dela. Izpodbijani člen določa sestavo sveta delavcev javnega zavoda. Gre za določbo, s katero se urejajo interna razmerja znotraj javnega zavoda, ki nimajo eksternih učinkov. Zato ji ni mogoče priznati narave predpisa oziroma akta za izvrševanje javnih pooblastil. Glede na navedeno Ustavno sodišče za oceno njene ustavnosti in zakonitosti ni pristojno in je zato zahtevo zavrglo.
4. Ustavno sodišče je sprejelo ta sklep na podlagi prvega odstavka 25. člena ZUstS v sestavi: predsednik Jože Tratnik ter sodnice in sodniki mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, mag. Jadranka Sovdat in Jan Zobec. Sklep je sprejelo s sedmimi glasovi proti enemu. Proti je glasovala sodnica Klampfer.
Jože Tratnik
Predsednik